16 Hamorao ba tloha Elime,+ ’me qetellong phutheho eohle ea bara ba Iseraele ea fihla lefeelleng la Sine,+ le pakeng tsa Elime le Sinai, ka letsatsi la leshome le metso e mehlano la khoeli ea bobeli ka mor’a hore ba tsoe naheng ea Egepeta. 2 Phutheho eohle ea bara ba Iseraele ea qala ho korotlela Moshe le Arone lefeelleng.+ 3 Bara ba Iseraele ba ’na ba re ho bona: “Hoja ra bolaoa+ ke letsoho la Jehova naheng ea Egepeta ha re ne re lutse pel’a lipitsa tsa nama,+ ha re ne re ja bohobe ho fihlela re khotše, hobane le re tlisitse lefeelleng lena hore phutheho ena eohle e bolaoe ke tlala.”+ 4 Joale Jehova a re ho Moshe: “Bonang! ke le nesetsa bohobe bo tsoang maholimong;+ sechaba se tla tsoa ’me e mong le e mong a nke ho mo lekaneng letsatsi le letsatsi,+ e le hore nka se leka hore na ebe se tla tsamaea molaong oa ka kapa che.+ 5 Ka letsatsi la botšelela+ se tla lokisa hoo se tla ho tlisa, ’me e tla ba habeli ho hoo se ntseng se ho nka letsatsi le letsatsi.”+ 6 Kahoo Moshe le Arone ba re ho bara bohle ba Iseraele: “Ka sebele ka shoalane le tla tseba hore ke Jehova ea le ntšitseng naheng ea Egepeta.+ 7 Hoseng le tla bona khanya ea Jehova,+ hobane o utloile ho korotlela ha lōna Jehova. ’Me rōna re eng hore le re korotlele?” 8 Moshe a tsoela pele: “Ho tla ba joalo ka shoalane ha Jehova a le fa nama hore le e je ’me hoseng a le fa bohobe ho fihlela le khotše, hobane Jehova o utloile ho mo korotlela ha lōna. ’Me re eng? Ha le korotlele rōna, empa le korotlela Jehova.”+ 9 Moshe a tsoela pele ho re ho Arone: “E-re ho phutheho eohle ea bara ba Iseraele, ‘Atamelang ka pel’a Jehova, hobane o utloile ho korotla ha lōna.’”+ 10 Joale eare hang ha Arone a buile le phutheho eohle ea bara ba Iseraele, ba reteleha ’me ba sheba nģ’a lefeelleng, ’me bonang! khanya ea Jehova ea bonahala lerung.+ 11 Eaba Jehova o bua ka ho eketsehileng le Moshe, o re: 12 “Ke utloile ho korotla ha bara ba Iseraele.+ Bua le bona, u re, ‘Pakeng tsa lishoalane tse peli le tla ja nama ’me hoseng le tla khora bohobe;+ ’me ka sebele le tla tseba hore ke ’na Jehova Molimo oa lōna.’”+ 13 Tumellanong le hoo ka shoalane likoekoe+ tsa qala ho hlaha ’me tsa koahela liahelo, ’me hoseng phoka e ne e letse ho potoloha liahelo.+ 14 Ka mor’a nako phoka e letseng ea fetoha mouoane ’me bonang! holim ’a lefeella ho ne ho e-na le ntho e makhekhebu,+ e tšesaane joaloka serame+ holim ’a lefatše. 15 Ha bara ba Iseraele ba e bona, ba qala ho buisana ba re: “Ke eng?” Etsoe ba ne ba sa tsebe hore na ke eng. Kahoo Moshe a re ho bona: “Ke bohobe boo Jehova a le fileng bona hore le bo je.+ 16 Lena ke lentsoe leo Jehova a le laetseng, ‘Nkang bo bong ba bona, e mong le e mong ka ho lekana ho ja ha hae. Le tla nka tekanyo ea omere+ bakeng sa motho ka mong ho ea ka palo ea meea eo e mong le e mong oa lōna a nang le eona ka tenteng ea hae.’” 17 Eaba bara ba Iseraele ba qala ho etsa joalo; ba qala ho bo thonaka, ba bang ba bokella bo bongata ’me ba bang ba bokella bo bonyenyane. 18 Ha ba bo lekanya ka omere, ea neng a bokeletse bo bongata ha aa ka a ba le bo setseng ’me ea neng a bokeletse bo bonyenyane ha aa ka a ba le khaello.+ E mong le e mong a bo thonaka ka ho lekana ho ja ha hae. 19 Joale Moshe a re ho bona: “Ho se ke ha e-ba le ea mong ea sieang leha e le bofe ba bona ho fihlela hoseng.”+ 20 Empa ha baa ka ba mamela Moshe. Ha ba bang ba ne ba siea bo bong ho fihlela hoseng, bo ne bo tsoa libōkō ’me bo nkha hampe;+ hoo Moshe a ileng a ba halefela.+ 21 Ba ne ba bo thonaka hoseng+ ho hong le ho hong, e mong le e mong ka ho lekana ho ja ha hae. Ha letsatsi le chesa, bo ne bo qhibiliha. 22 Eitse ka letsatsi la botšelela ba nka bohobe bo fetang ba pele habeli,+ litekanyo tse peli tsa omere bakeng sa motho a le mong. Kahoo marenana ’ohle a phutheho a tla eaba a tlalehela Moshe. 23 Eaba o re ho ’ona: “Ke seo Jehova a se boletseng. Hosasane ho tla bolokoa sabatha ea sabatha e halalelang ea Jehova.+ Boo le ka bo apehang, le bo apehe, ’me boo le ka bo phehang, le bo phehe,+ ’me bohle bo setseng le ipolokele bona ho fihlela hoseng.” 24 Tumellanong le hoo ba bo boloka ho fihlela hoseng, feela joalokaha Moshe a ne a laetse; ’me ha boa ka ba nkha hampe kapa ba tsoa tšenyane.+ 25 Joale Moshe a re: “Bo jeng kajeno, hobane kajeno ke sabatha+ ea Jehova. Kajeno le ke ke la bo fumana naheng. 26 Le tla bo thonaka ka matsatsi a tšeletseng, empa ka letsatsi la bosupa ke sabatha.+ Ka lona bo ke ke ba ba teng.” 27 Leha ho le joalo, eitse ka letsatsi la bosupa ba bang har’a sechaba ba tsoa ho ea bo thonaka, empa ha baa ka ba fumana letho. 28 Ka lebaka leo Jehova a re ho Moshe: “Le tla hana ho boloka litaelo tsa ka le melao ea ka halelele hakae?+ 29 Lemohang hore Jehova o le file sabatha.+ Ke ka lebaka leo a le fang bohobe ba matsatsi a mabeli ka letsatsi la botšelela. Le ’ne le lule e mong le e mong sebakeng sa hae.+ Ho se ke ha e-ba le ea mong ea tsoang sebakeng sa hae ka letsatsi la bosupa.” 30 Eaba sechaba se boloka sabatha ka letsatsi la bosupa.+ 31 Ntlo ea Iseraele ea qala ho bo reha lebitso la “manna.” Bo ne bo le bosoeu joaloka peō ea korianda, ’me bo ne bo latsoeha joaloka liphaphatha tse nang le mahe a linotši.+ 32 Joale Moshe a re: “Lena ke lentsoe leo Jehova a le laetseng, ‘Bo tlatseng ka tekanyo ea omere e le ho hong ho lokelang ho bolokoa melokong eohle ea lōna,+ e le hore ba bone bohobe boo ke entseng hore le bo je lefeelleng ha ke ne ke le ntša naheng ea Egepeta.’”+ 33 Kahoo Moshe a re ho Arone: “Nka nkho ’me ka har’a eona u tšele manna a tletseng omere u a behe ka pel’a Jehova e le ho hong ho lokelang ho bolokoa melokong eohle ea lōna.”+ 34 Feela joalokaha Jehova a ne a laetse Moshe, Arone a a beha pel’a Bopaki+ e le ho hong ho lokelang ho bolokoa. 35 Eaba bara ba Iseraele ba ja manna ka lilemo tse mashome a mane,+ ho fihlela ba fihla naheng e nang le baahi.+ Ba ja manna ho fihlela ba fihla moeling oa naha ea Kanana.+ 36 Joale omere ke karolo ea leshome ea tekanyo ea efa.